Document ID: 32009D0247

KOMISJONI OTSUS,
16. märts 2009,
millega muudetakse otsust 2003/322/EÜ seoses Bulgaaria raipetoiduliste lindude teatavate liikide söötmiseks kasutatava teatava 1. kategooria materjaliga
(teatavaks tehtud numbri K(2009) 1670 all)
(Ainult bulgaaria-, hispaania-, itaalia-, kreeka-, portugali- ja prantsuskeelne tekst on autentsed)
(EMPs kohaldatav tekst)
(2009/247/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 23 lõike 2 punkti d,
ning arvestades järgmist:
(1)
Komisjoni 12. mai 2003. aasta otsusega 2003/322/EÜ, millega rakendatakse Euroopa Parlamendi ja nõukogu määrust (EÜ) nr 1774/2002 teatavatele raipetoidulistele lindudele teatava 1. kategooria materjali söötmise osas, (2) kehtestatakse tingimused, mille järgi teatavad liikmesriigid annavad loa teatavate ohustatud või kaitsealuste raipetoiduliste linnuliikide söötmiseks.
(2)
Kõnealuses otsuses tuuakse välja vastavat võimalust kasutada võivad liikmesriigid, raipetoiduliste lindude liigid, keda võib 1. kategooria materjaliga sööta, ja söötmist reguleerivad rakenduseeskirjad.
(3)
Bulgaaria on esitanud taotluse loa saamiseks raipetoiduliste lindude teatavate liikide söötmiseks teatava 1. kategooria materjaliga, piisava teabe vastavate liikide esinemise kohta oma territooriumil ja nimetatud lindudele 1. kategooria loomsete kõrvalsaaduste söötmisel kohaldatavate ohutusmeetmete kohta.
(4)
Seepärast tuleks otsust 2003/322/EÜ vastavalt muuta.
(5)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2003/322/EÜ muudetakse järgmiselt.
1)
Artikkel 1 asendatakse järgmisega:
„Artikkel 1
Rakenduseeskirjad raipetoidulistele lindudele teatava 1. kategooria materjali söötmisel
Kooskõlas määruse (EÜ) nr 1774/2002 artikli 23 lõike 2 punktiga d võivad Bulgaaria, Kreeka, Hispaania, Prantsusmaa, Itaalia, Küpros ja Portugal lubada kõnealuse määruse artikli 4 lõike 1 punkti b alapunktis ii osutatud määratletud riskiteguriga materjali sisaldavate surnud loomade tervete kehade kasutamist ohustatud või kaitse all olevate ja käesoleva otsuse lisa A osas nimetatud raipetoiduliste lindude söötmiseks.”
2)
Artikkel 4 asendatakse järgmisega:
„Artikkel 4
Asjaomaste liikmesriikide vastavus nõuetele
Asjaomased liikmesriigid võtavad viivitamata vajalikud meetmed käesoleva otsuse järgimiseks ning avaldavad need. Liikmesriigid teavitavad sellest viivitamata komisjoni.”
3)
Artikkel 6 asendatakse järgmisega:
„Artikkel 6
Adressaadid
Käesolev otsus on adresseeritud Bulgaaria Vabariigile, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Küprose Vabariigile ja Portugali Vabariigile.”
4)
Lisa A osasse lisatakse punkt g:
„g)
Bulgaaria puhul: raisakotkas (Aegypius monachus), habekotkas (Gypaetus barbatus), kaeluskotkas (Gyps fulvus), raipekotkas (Neophron percnopterus), kaljukotkas (Aquila chrysaetos), kääpakotkas (Aquila heliaca), merikotkas (Haliaeetus albicilla), must-harksaba (Milvus migrans) ja puna-harksaba (Milvus milvus).”
Artikkel 2
Käesolev otsus on adresseeritud Bulgaaria Vabariigile, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Küprose Vabariigile ja Portugali Vabariigile.
Brüssel, 16. märts 2009

Labels: 0
17
20
6